Rúnar Arnórsson skrifarmiðvikudaginn 17. júlí 2019 kl. 15:00 Atvinnukylfuberi lék hring á úrtökumóti á 131 höggi yfir pari Í byrjun vikunnar fóru að berast af því fréttir á samfélagsmiðlum að kylfingur hafi leikið á 194 höggum , eða 123 höggum yfir pari , á úrtökumóti fyrir US Amateur mótið . Þessar tölur eru enn ótrúlegri fyrir þær sakir að hámarks forgjöf til að leika í mótinu var 2,4 . Þegar var var að grennslast nánar fyrir um málið kom í ljós að þetta skor var vissulega rangt . En það var of lágt . Kylfingurinn lék í rauninni á 202 höggum , eða 131 höggi yfir pari . Í ljós kom að galli var í kerfinu sem skráði skorið á mótinu sem olli því að ekki var hægt að setja inn hærra skor en 19 högg á hverri holu . Á mánudagskvöld birti Justin Hueber mynd af skorkortinu á Twitter og kom þá í ljós að kylfingurinn sem um ræðir var Trey Bilardello . Bilardello er kylfuberi á PGA mótaröðinni og hefur hann eytt stærstum hluta af tímabili þessa árs sem kylfuberi fyrir Matt Every . Samkvæmt nýjustu skráningum er Bilardello með 2,2 í forgjöf og því afskaplega ótrúlegt að hann leiki einn hring á svona háu skori . Fulltrúi bandaríska golfsambandsins ( USGA ) tjáði fjölmiðlum að skorkortinu hafi verið skilað inn og það undirritað en á þriðjudag , eftir að mótinu var lokið , var Bilardello dæmdur úr leik vegna ósæmilegrar hegðunar . Í ljós kom að Bilardello hafði viljandi slegið misheppnuð högg og meira að segja púttað í átt frá holunni til að fjölga höggunum . Eftir 9 holur á Bilardello að hafa sagt að hann vildi skila inn hæsta skori í sögu bandaríska golfsambandsins . Þrátt fyrir allan þennan högga fjölda náði Bilardello að halda réttum leikhraða sem verður að teljast nokkuð gott afrek .